Gerhardus Beukes van Huyssteen (gebore 4 November 1970 in Kroonstad, Suid-Afrika) is 'n professor in Afrikaanse taalkunde en rekenaarlinguistiek aan die Noordwes-Universiteit se Sentrum vir Tekstegnologie (CTexT). Hy is die voorsitter van die Taalkommissie van die Suid-Afrikaanse Akademie vir Wetenskap en Kuns en was tot en met Augustus 2018 uitvoerende direkteur van die Virtuele Instituut vir Afrikaans (VivA). Van Huyssteen is veral bekend vir sy bydrae as taalkundige in die ontwikkeling van tekstegnologietoepassings en verskeie elektroniese hulpbronne vir Afrikaans, asook vir sy taalvasvraprogramme op Radio Sonder Grense en kykNET. In 1991 het van Huyssteen sy BA-graad aan die Universiteit van Pretoria behaal, gevolg deur sy honneursgraad in 1992 en sy meestersgraad (cum laude) in 1995. Hy het Engels en Afrikaans tot op derdejaarsvlak geneem, met bykomende vakke soos Drama, Kultuurgeskiedenis en Filosofie. Van Huyssteen se tesis vir sy meestersgraad was getiteld: ‘n Kognitief-pragmatiese perspektief op seksuele uitdrukkings in Afrikaans, onder leiding van prof. A Carstens. In 2000 behaal hy sy doktorsgraad aan die Noordwes-Universiteit in Potchefstroom.